NVG gee duidelikheid oor terugtrek van aanklagte teen veteraneDie sogenaamde oorlogsveterane tydens hul inhegtenisneming. (Skermgreep: eNCA/DSTv 403) Die saak teen die groep van 53 sogenaamde oorlogsveterane wat verlede jaar glo twee kabinetsministers en ŉ adjunkminister by die Saint George-hotel in Irene in Pretoria gyselaar gehou het, is teruggetrek omdat daar nie ’n prima facie-saak is nie. Dit is omdat nóg die identiteit nóg die individuele handelinge wat deur elke individuele beskuldigde gepleeg is, bewys kan word, sê Lumka Mahanjana, woordvoerder van die Nasionale Vervolgingsgesag (NVG). “Die wyse waarop die inhegtenisneming uitgevoer is, het ook identifikasie bemoeilik aangesien almal op die toneel in hegtenis geneem is behalwe die gyselaarslagoffers. “’n Proses van eliminasie is toe gevolg om vas te stel wie die hotelgangers en/of werknemers van die hotel was en wie die werklike ontvoerders van die beweerde gyselaarslagoffers was. Ná dié proses het die polisie van die mense vrygelaat wat nie met die voorval verbind kon word nie.” Volgens Mahanjana is die klaers ook huiwerig gewees om met die saak voort te gaan en het hulle simpatie teenoor die beskuldigdes getoon. “Sommiges het in hul verklarings aangedui dat hulle saam met die veterane gesing en gedans het. Een getuie het in sy verklaring gesê daar was nooit ’n vyandige omgewing nie. Getuies kon nie identifiseer wie watter daad op die toneel gepleeg het nie.” Die groep is verlede jaar ná die gyselaarsdrama op borgtog van R500 elk vrygelaat. Maroela Media het vroeër berig die betrokke veterane het op die aand van die voorval in Oktober verlede jaar daarop aangedring om met pres. Cyril Ramaphosa en adj.pres. David Mabuza te praat. Hulle het onder meer vergoeding en ander voordele van die regering vir hulle rol in die Suid-Afrikaanse vryheidstryd geëis. Die polisie se taakmag moes egter ingryp nadat die minister in die presidensie, Mondli Gungubele, sy eweknie by verdediging, Thandi Modise, en haar adjunk, Thabang Makwetla, gyselaar geneem is en pogings om met die veterane te onderhandel, misluk het.